Fit-3 ta' Mejju 2016, il-presidenza Netherlandiża laħqet qbil informali mal-Parlament Ewropew dwar direttiva ġdida sabiex is-siti web tas-settur pubbliku u l-applikazzjonijiet tal-mobile isiru aktar aċċessibbli, speċjalment għal persuni b'diżabbiltà. Liema siti web, apps u kontenut ser ikunu koperti? L-abbozz ta' direttiva jitlob lill-istati membri biex jiżguraw li s-siti web tas-settur pubbliku u l-applikazzjonijiet tal-mobile jilħqu l-istandards Ewropej tal-aċċessibbiltà . Ir-regoli ser jinkludu, pereżempju, linji gwida dwar il-provvista ta' deskrizzjonijiet ta' kontenut mhux testwali għal persuni b'limitazzjonijiet viżivi, jew dwar il-ħolqien ta' kontenut li jista' jiġi ppreżentat aħjar fuq firxa wiesgħa ta' apparati. Dawn ir-rekwiżiti ser jagħmlu l-kontenut aktar aċċessibbli u li jista' jintuża minn pubbliku akbar, u ser ikunu ta' benefiċċju b'mod speċjali għal persuni b'tipi ta' diżabbiltajiet differenti. Ir-regoli l-ġodda ser japplikaw kemm għas-siti web kif ukoll għall-applikazzjonijiet tal-mobile (apps) tal-korpi tas-settur pubbliku. Dawn jinkludu awtoritajiet statali, reġjonali u lokali, u korpi u assoċjazzjonijiet li jaqdu l-interess ġenerali li huma regolati mil-liġi pubblika, bħal assoċjazzjoni ta' muniċipalitajiet tal-madwar li jorganizzaw il-ġestjoni tal-iskart flimkien. Id-direttiva tistabbilixxi kondizzjonijiet minimi , li permezz tagħhom l-istati membri jkunu jistgħu japplikaw rekwiżiti addizzjonali għal siti web u apps tas-settur pubbliku. Huma jistgħu japplikaw ukoll ir-rekwiżiti stabbiliti f'din id-direttiva u/jew oħrajn addizzjonali għas-siti web u l-apps ta' tipi ta' organizzazzjonijiet oħra. Taħt il-presidenza Netherlandiża, il-kamp ta' applikazzjoni tad-direttiva ġie estiż għall-applikazzjonijiet tal-mobile, li huma aktar popolari minn siti web. Id-direttiva tkopri wkoll l- li jiġu ppubblikati wara li jidħlu fis-seħħ ir-regoli l-ġodda u oħrajn antiki li jgħaddu minn reviżjoni sostanzjali, u b'hekk l-impjegati u l-istudenti jistgħu jkollhom aċċess għal informazzjoni li hija essenzjali fil-ħajja tagħhom ta' kuljum. Sabiex ikun hemm bilanċ bejn l-aċċessibilità u piż żejjed fuq il-korpi tas-settur pubbliku, id-direttiva teskludi ċertu tip ta' kontenut, bħal kontenut ta' parti terza (p.eż. kontenut iġġenerat mill-utent f'feed ta' twitter) u ġabriet patrimonjali miżmuma f'libreriji u mużewijiet. Bl-istess mod, qed tiġi eskluża l-media awdjoviżiva live, iżda jekk tinżamm online wara x-xandira live, din għandha ssir aċċessibbli. Barra minn hekk, id-direttiva tippermetti li individwi jitolbu informazzjoni speċifika fuq talba jekk il-kontenut ma jkunx aċċessibbli. Dan jaqa' taħt sistema ta' feedback imfassla apposta, li tinkludi l-obbligu li korpi tas-settur pubbliku jipprovdu informazzjoni dwar il-konformità tagħhom mar-rekwiżiti. Din id-dikjarazzjoni tal-aċċessibilità għandha tinkludi wkoll link għal mekkaniżmu ta' feedback, sabiex ikun faċli għal kwalunkwe utent li jirrapporta kwistjonijiet ta' konformità. Meta ser jidħlu fis-seħħ ir-regoli? Id-direttiva ser tidħol fis-seħħ 20 jum wara l-pubblikazzjoni tagħha fil-Ġurnal Uffiċjali tal-UE. Wara dan, l-istati membri ser ikollhom 21 xahar biex jadottaw leġislazzjoni nazzjonali li tikkonforma magħha. Huma għandhom jibdew japplikaw ir-regoli l-ġodda għas-siti web ġodda (siti web ippubblikati wara d-data ta' 'traspożizzjoni') sena wara. Għal siti web antiki l-iskadenza hija ta' sentejn u għal apps tal-mobile 33 xahar wara d-data ta' traspożizzjoni. Għażla akbar u prezzijiet imnaqqsa għal prodotti tal-aċċessibilità fl-UE Sett ta' regoli armonizzati mistenni jagħti spinta lis-suq għal prodotti u servizzi relatati mal-aċċessibilità fl-UE. Dan ser inaqqas l-ispejjeż tal-iżvilupp ta' prodotti bħal dawn u l-kummerċjalizzazzjoni tagħhom f'pajjiżi differenti tal-UE. Dan ser ikun ta' benefiċċju għal firxa wiesgħa ta' operaturi ekonomiċi, minn dawk li jiżviluppaw siti web u apps sa produtturi ta' għodda ta' software u fornituri ta' taħriġ. Il-fornituri tal-aċċessibbiltà għall-web jinkludu għadd kbir ta' intrapriżi żgħar u ta' daqs medju, li huma essenzjali fil-kontribut tagħhom għat-tkabbir u l-kompetittività. Minħabba li mistennija joħorġu għodod aktar awtomatizzati u innovattivi fis-suq, iż-żieda fl-aċċessibilità ser issir eħfef u irħas. Dan huwa partikolarment importanti għas-settur pubbliku, sabiex ikun jista' jipprovdi s-servizzi online tiegħu liċ-ċittadini kollha. Prodotti u servizzi diġitali aċċessibbli ser jagħmluha aktar faċli għal kulħadd, inklużi l-persuni b'diżabilità jew b'limitazzjonijiet relatati mal-età, biex jipparteċipaw fis-soċjetà (diġitali). Il-presidenza ser tippreżenta r-riżultati tan-negozjati għall-approvazzjoni mill-istati membri f'laqgħa tal-Kumitat tar-Rappreżentanti Permanenti fil-ġimagħtejn li ġejjin.